কাপড় পাল্টে ডাইনিংয়ে এসে বসতেই আম্মু জেরা শুরু করলেন। কিন্তু হিশাম কোন প্রশ্নেরই উত্তর দিল না। একদম চুপ। যায়িদও এর আগে আম্মুকে কোন প্রশ্নের উত্তর দেয়নি। সেও মাথা নিচু করে চুপ করে ছিল। শুধুমাত্র খালিদের কাছ থেকেই জানতে পারা গেল যায়িদের ব্যাপারটা। তাকে নদী থেকে ডাঙায় উঠতে সাহায্য করতে গিয়েছিল খালিদ। কিন্তু পা পিছলে পড়ে যায় নদীতে সে। ফলে সেও ভিজে যায়। এর বাইরে আম্মু আর কিছুই জানতে পারলেন না।